ועדת הכספים, כנסת 16, פרוטוקול מספר 38, 2003-07-02 09:00

אברהם הירשזון: שלום לכולכם, אני מתכבד לפתוח את ישיבת הוועדה.

אברהם הירשזון: הנושא הראשון על סדר היום: צו היטלי סחר - היטל בטחה על יבוא טובין להגנה על היצור המקומי, שמנים וכוספאות.

צביה דורי: אני מנהלת מנהל סחר פנים במשרד התמ"ס.

צביה דורי: למעשה, מה שהבאנו כאן לאישור זה היטל זמני בלבד, שתוקפו יהיה עד סוף החודש הזה, עד 31 ביולי, 2003.

צביה דורי: כל זאת כיוון שהגיע למשרד שר חדש ומנכ"ל חדש, והם ביקשו ללמוד את הנושא.

יעקב ליצמן: כמה זמן צריך כדי ללמוד?

צביה דורי: עד סוף השבוע, עד תחילת השבוע הבא, צריכה להתקבל החלטה סופית לגבי ההיטל החדש, לשיעורי זמן הרבה יותר ארוך.

צביה דורי: מה שאנחנו מבקשים בינתיים זה לאשר את ההיטל בשיעוריו הקודמים - עד סוף החודש, כדי שלא ייווצר פער זמן בין ההיטל החדש לישן.

אנה שניידר: אני רוצה לציין שלפי מיטב הבנתי משרד התמ"ס בא לכאן בעצם מפאת כבוד הוועדה.

אנה שניידר: הצו הזה היה בתוקף עד 30 לאפריל 2003, לפי אישור קודם של ועדת הכספים, משנת 2002.

אנה שניידר: ב-30 לאפריל פג תוקפו, ולמעשה אין היום צו.

אנה שניידר: במהלך החודשים מאי- יוני לא היה צו, והם לא יכלו לגבות את ההיטל.

אנה שניידר: עכשיו הם רוצים לגבות את ההיטל במשך חודש בלבד.

צביה דורי: ב- 9.6 הוא נכנס לתוקף, עד ה- 31 ליולי.

אנה שניידר: השאלה היא האם לפי החוק יש לכם אפשרות להטיל צו, ואז הוא בתוקף ממילא לחודשיים, גם בלי אישור של ועדת הכספים.

אנה שניידר: אם ועדת הכספים לא תאשר, תוקפו, ממילא, היה פוקע לאחר חודשיים.

אברהם הירשזון: זאת אומרת שמבחינה משפטית אנחנו מבזבזים את הזמן עכשיו.

אנה שניידר: כן, קצת.

אנה שניידר: זה לא משנה אם נאשר או לא.

צביה דורי: באנו בפירוש כדי לא לעשות מחטף.

צביה דורי: זה לא משנה.

יעקב ליצמן: זה משנה, כי אולי אנחנו יכולים להתנגד, והמשרד יכול לעשות עוד פעם לחודשיים, ואת זה הם לא רוצים, כי הם לא רוצים לעשות את זה היום לחודשיים.

אנה שניידר: מפאת כבודה של הוועדה הם באו.

יעקב ליצמן: מה שאני רוצה לומר זה דבר כזה: נניח שפג תוקף הצו לפני שבועיים.

יעקב ליצמן: מה עשיתם בשבועיים האחרונים?

יעקב ליצמן: מה היה המצב?

יעקב ליצמן: היה היטל, או לא?

צביה דורי: לא היה היטל.

יעקב ליצמן: זאת אומרת שבמשך השבועיים האלה הסוסים ברחו מהאורוות.

יעקב ליצמן: מי שרצה - מילא את המחסנים בשבועיים האלה.

יעקב ליצמן: אני בעד האישור, אבל אני מוחה על הרצון שלהם ללמוד את הדברים כי אני חושב שהם יודעים את הדברים.

יעקב ליצמן: יותר מזה - לפי בדיקת המשרד לא מדובר על ½ 5 ו- ½ 4 אלא על ½ 7 -8.

יעקב ליצמן: זה לפי הבדיקה של מר גולדברג, שהיה כאן ואמר לי את הדברים.

יעקב ליצמן: משרד התמ"ס שלח אותו לבדוק את זה.

יעקב ליצמן: השר לא רוצה לאמץ את הדברים, כי יש לו לחצים מכל מיני כיוונים וכל מיני מפעלים.

יעקב ליצמן: אני לא רוצה להאריך בדברים.

יעקב ליצמן: היו כאן נציגים של חברות והפעילו לחצים, גם עלי.

יעקב ליצמן: לא הסכמתי לשמוע את הדברים.

יעקב ליצמן: מה שמפריע לי, בעיקר, זה שאחרי שבועיים שבהם לא היה כלום, כשכל אחד עשה מה שהוא רוצה לעשות, באים ומבקשים חודש.

יעקב ליצמן: זה סתם לעג.

יצחק וקנין: הנושא של ההיטל על כוספאות ושמנים חוזר על עצמו בשנים האחרונות בתדירות מאד גבוהה.

יצחק וקנין: אני חושב שהמשרד צריך לכבד גם את הוועדה כיוון שרק לפני שנה וחצי אתם הקמתם את הוועדה, זה לא שאנחנו דרשנו את זה.

יצחק וקנין: לאור הדיונים שהתקיימו בוועדה, ואני השתתפתי בכולם, לצערי הרב אותה הוועדה המליצה המלצות ברורות.

יצחק וקנין: אתם שלחתם את האנשים שיבדקו מה קורה בדיוק בעניין הזה.

יצחק וקנין: הוועדה המליצה מה שהיא המליצה, אפילו יותר ממה שאתם הבאתם לנו לאישור, מבחינת גובה ההיטל.

יצחק וקנין: לפי מה שאני רואה, יש פה זלזול מאד גדול שלכם בוועדה, וזה חוזר על עצמו לאורך כל התקופה.

יצחק וקנין: קחו את הדברים ברצינות ותביאו לנו את הדברים בצורה מסודרת, שנקבל החלטות לא של חודש או חודש וחצי.

יצחק וקנין: אני חושב שזה צריך להתחיל ב- 1 לינואר, ולהסתיים ב- 31 לדצמבר.

יצחק וקנין: לא כל כמה חודשים צריך להביא את הדברים לפה כדי שנאשר את הדברים.

יצחק וקנין: על מנת שייראה שהדברים נעשים על פי שיקול דעת נכון ומסודר,ולא כמחטף או תוצאה של לחץ, כך זה צריך להיעשות.

יצחק וקנין: אני חושב שגם ההיטל היום אינו ריאלי, לפחות לפי מה שהוועדה קבעה, ולכן אני מבקש שאתם תביאו לוועדה דבר שיהיה מסודר לתקופה ארוכה, לפחות לשנה.

יצחק וקנין: אני מאמין שבצורה כזו, מה שציין חבר הכנסת ליצמן לא יחזור על עצמו.

יעקב ליצמן: אני הייתי רוצה שיביאו לוועדה את הדו"ח של גולדברג.

מאיר בובר: אני סמנכ"ל איגוד לשכות המסחר.

מאיר בובר: הגענו לפה כיוון שחשבנו שלא מדובר בפרוצדורה טכנית אלא בדבר שכדאי שיעלה על הפרק מבחינת המהות שלו.

מאיר בובר: חברי הכנסת באמת מיקדו את העניין בנושא הזה, אם כי דעתנו הפוכה לחלוטין.

מאיר בובר: אני חושב שבאמת הגיע הזמן לעסוק במהות של העניין.

מאיר בובר: אני חושב שנושא של היטל על שמנים לא בכדי מקבל איזשהו מימד של טלאים, משום שאין מדיניות בסיסית וראיה כוללת של הדברים, ואז מושכים בכל פעם, מעלים ומורידים את ההיטל לפי לחצים של קבוצות אינטרסים כאלה ואחרות.

מאיר בובר: הגיעה השעה להציג את הדברים כמו שהם.

מאיר בובר: אנחנו, כאיגוד לשכות המסחר, סבורים שתם זמנו של ההיטל הזה.

מאיר בובר: כשבוחנים את הסיבות שבגללן הוא הוטל, בזמנו, במסגרת מדיניות החשיפה מגלים שהוא הוטל כדי להרגיל את התעשייה המקומית לחשיפה.

מאיר בובר: כל הסיבות האלה בטלות כבר, או בטלות בשישים, והגיע הזמן לדון בעניין בצורה יסודית.

אברהם הירשזון: אני מבין שאתם פניתם לשר המסחר והתעשייה וביקשתם דיון כזה.

צביה דורי: התקיים דיון.

אברהם הירשזון: אם תפנו אלינו בעתיד, ותחשבו שיש צורך - נקיים דיון רציני יותר בנושא.

אברהם הירשזון: כעת אנחנו פשוט מתבקשים לאשר משהו שהוא לתקופת ביניים, עד ללימוד העניין.

אברהם הירשזון: אני מציע שנצביע.

אברהם הירשזון: מי בעד האישור?

אברהם הירשזון: מי נגד?

אברהם הירשזון: - אין.

אברהם הירשזון: צו ההיטל אושר.

אברהם הירשזון: אנחנו עוברים לנושא הבא: תקנות הגנת הצומח, יבוא צמחים.

מרים פרוינד: אני סגנית מנהל השירותים להגנת הצומח.

מרים פרוינד: התקנות של יבוא צמחים הן תקנות ישנות, יחסית.

מרים פרוינד: אנחנו עושים להם רביזיה מאד כוללת עכשיו, ואני מניחה שהם יגיעו לוועדה בזמן הקרוב.

אברהם הירשזון: למה אתם עושים רביזיה כוללת?

מרים פרוינד: עם ההצטרפות של ישראל להסכמי ג.א.ט.ט נוצרת בעיה כי התקנות קצת מנוגדות להם, וכדי ליישר קו עם התפיסה החדשה של היבוא, אנחנו עושים רביזיה לתקנות, להתאמה לתפיסה של יבוא וחשיפה.

מרים פרוינד: בינתיים יש בתקנות האלה פערים גדולים למה שקיים היום.

מרים פרוינד: יש שם פטור על יבוא של עד 20 ק"ג של חומר שכולל זרעים, במיוחד זרעים של ירקות.

מרים פרוינד: בערכים כספיים זה מגיע למאות אלפי דולרים, ונראה לנו שהפטור הזה, על אגרת הבדיקה לזרעים האלה הוא לא רלבנטי, וחבל, כי 40% מהיבוא מתרכז ב- 20 ק"ג - -

יעקב ליצמן: מה פירוש "לא רלבנטי"?

מרים פרוינד: זה גורף מאד, זה לא הוגן.

יעקב ליצמן: אתם רוצים להטיל היטל.

מרים פרוינד: כן, לבטל את הפטור הזה.

מרים פרוינד: דבר שני - יבוא מספוא שהוא בקיצוניות השניה.

מרים פרוינד: יבוא גרעינים למספוא לארץ מסתכם בערך ב- 3 מיליון טון, והוא דורש המון עבודת בדיקה ממש, לגבי כל ההיבטים הבריאותיים של החומר.

יצחק הרצוג: זה עובר בממגורות, לא?

יצחק הרצוג: זה נבדק בממגורות ממילא.

מרים פרוינד: כן, אבל זה עדיין עובר בדיקה מעבר לזה.

מרים פרוינד: בממגורות יש חיטה למאכל אדם, שמשרד הבריאות בודק.

מרים פרוינד: אנחנו בודקים בריאות לבעלי חיים.

מרים פרוינד: אנחנו מבקשים להטיל אגרה מיוחדת בקטע הזה של מוצרי מספוא שבאים בכמויות מאד גדולות, ולכן ההפרדה.

מרים פרוינד: אלה שני השינויים שאנחנו מבקשים כאן.

יצחק הרצוג: אני רואה במכתב שלכם שאתם מדברים על כמויות של פחות מ- 10 ק"ג.

מרים פרוינד: זה הקטע הראשון, של הזרעים.

יצחק הרצוג: מה זה אומר מבחינה כלכלית, אנחנו לא מייקרים עלויות לחקלאים?

מרים פרוינד: ליבואנים - אני מניחה שכן.

יעקב ליצמן: זה לא עד כדי כך משמעותי.

אברהם הירשזון: אני לא יודע.

יעקב ליצמן: לפי העלות זה לא נראה לי משמעותי.

אברהם הירשזון: כמה הכנסה תהיה לכם כתוצאה מהעניין הזה?

מרים פרוינד: לגבי המספוא - בסביבות מיליון שקל.

מרים פרוינד: לגבי הזרעים - כ-100 אלף שקל, שמתחלקים על עלויות של זרעים, שהן כל כך גדולות, כך שכספית זה כלום.

מרים פרוינד: התוספת לטונה מספוא היא חצי שקל.

יצחק הרצוג: אבל אתם אומרים פה- עד 20 ק"ג, מה זה אומר?

מרים פרוינד: זה לא היה.

מרים פרוינד: היה פטור.

יעקב ליצמן: עד 20 ק"ג היה פטור.

מרים פרוינד: ואנחנו דורשים את ביטול הפטור.

אברהם הירשזון: אז אם אני, נניח, נוסע להולנד, ומביא כמות מסוימת של זרעים - -

מרים פרוינד: זה יבוא אישי.

מרים פרוינד: פה מדובר על יבוא מסחרי, לא על יבוא אישי.

מרים פרוינד: יש פטור ליבוא שהוא לא לצרכי מסחר.

אברהם הירשזון: באיזה כמות זה מסתכם?

אברהם הירשזון: אין שום בעיה לסחוב במזוודה - -

יצחק הרצוג: מוכרים את זה בשקיות קטנות.

מרים פרוינד: מביאים בכמויות גדולות, ואחר כך פורטים את זה.

יעקב ליצמן: אז זה לא משמעותי.

אברהם הירשזון: האם יש מישהו שמתנגד?

אברהם הירשזון: - אין.

אברהם הירשזון: מי בעד?

אברהם הירשזון: תודה, אושר.

אברהם הירשזון: אני מודה לכם, הישיבה נעולה.